Presset på regeringen for at give gunstige skattevilkår til det altdominerende Dansk Undergrunds Consortium (DUC) med Mærsk Olie i spidsen vokser dag for dag. Mærsk vil have skattelettelser eller mere gunstige afskrivningsregler, hvis omdrejningspunktet for det danske Nordsøeventyr skal reddes med milliardinvesteringer.

I ni måneder har Mærsk på vegne af DUC i dyb diskretion forhandlet med centrale ministerier om nye såkaldte rammebetingelser for investeringer i Nordsøen. Det vil koste DUC op mod 30 milliarder kroner at genopbygge knudepunktet Tyra-felt, der synker og af sikkerhedsmæssige grunde står til at blive lukket i oktober 2018.

Mærsk har meddelt regeringen, at Tyra ikke bliver genopbygget uden skattelettelser. Feltet står for 90 procent af den danske gasproduktion, og store dele af olieproduktionen er også afhængig af Tyra for at komme af med biproduktionen af gas. Mærsks tidsfrist for en aftale udløber til nytår.